
Limbažu novada Izglītības pārvaldes vadītāja vietnieka – juridiskajos un bērnu tiesību jautājumos pretendentu atlases konkursa

NOLIKUMS

I. Vispārīgie noteikumi
1. Nolikums nosaka kārtību, kādā Limbažu novada Izglītības pārvalde organizē konkursu uz vakanto Limbažu novada Izglītības pārvaldes, turpmāk - Iestāde, vadītāja vietnieka – juridiskajos un bērnu tiesību jautājumos amatu vietu, turpmāk – konkurss.

2. Konkursa mērķis ir paaugstināt Iestādes darba kvalitāti un efektivitāti, izvēloties atbilstošāko kandidātu Iestādes vadītāja vietnieka – juridiskajos un bērnu tiesību jautājumos amatam.
3. Konkursa uzdevums ir izvērtēt konkursa dalībnieku profesionālo sagatavotību un atbilstību Iestādes vadītāja vietnieka – juridiskajos un bērnu tiesību jautājumos amata pienākumu kvalitatīvai izpildei.

II. Konkursa komisija
4. Iestādes vadītāja vietnieka – juridiskajos un bērnu tiesību jautājumos amata pretendentu izvērtēšanai ar Limbažu novada pašvaldības izpilddirektora  rīkojumu tiek izveidota konkursa komisija (turpmāk – komisija) 3 (trīs) cilvēku sastāvā.
5. Konkursa komisija: 
5.1. atbilstoši iesniegtajiem dokumentiem novērtē pretendentu atbilstību izvirzītajām prasībām;

5.2. organizē darba intervijas ar pretendentiem;

5.3. ir tiesīga papildus darba intervijām noteikt pretendentiem darba uzdevumus, lai pārbaudītu amatam nepieciešamās teorētiskās zināšanas un prasmes;

5.4 izvēlas izvirzītajām prasībām atbilstošāko pretendentu un sagatavo pamatotu ierosinājumu Limbažu novada Izglītības pārvaldes vadītājam lēmuma pieņemšanai par pretendenta apstiprināšanu amatā; 

5.5. pieņem lēmumu par atkārtota konkursa izsludināšanu, ja nevienu no pretendentiem neizvēlas par atbilstošu Iestādes vadītāja vietnieka – juridiskajos un bērnu tiesību jautājumos amatam.
6. Konkursa komisijas sēdes ir slēgtas. Konkursa komisija ir tiesīga lemt par ekspertu ar padomdevēja tiesībām pieaicināšanu komisijas sēdēs. 
7. Komisijas sēdes protokolē Komisijas sekretārs, paraksta Komisijas priekšsēdētājs un sekretārs.
III. Konkursa noteikumi

8. Konkursā var piedalīties jebkurš pilngadīgs Latvijas Republikas pilsonis, kurš iesniedzis pieteikumu kopā ar visiem nepieciešamajiem pretendentu atlases dokumentiem un kurš atbilst šādām prasībām:
8.1. augstākā izglītība (maģistra grāds sociālās zinātnēs, vēlams tiesību zinātnēs);
8.2. prot valsts valodu augstākajā līmenī atbilstoši Valsts valodas likuma prasībām un vismaz vienu Eiropas Savienības oficiālo valodu profesionālajai darbībai nepieciešamajā apjomā;

8.3. vismaz triju gadu darba pieredze jurista amatā pašvaldībā vai valsts iestādē; 
8.4. pedagoģiskā darba pieredze izglītības jomā vai pieredze izglītības vadības darbā.

Par 8.4. punktā minēto izglītības vadības darbu tiek uzskatīts:

8.4.1. darbs izglītības iestādes vadītāja vai vadītāja vietnieka amatā;

8.4.2. darbs izglītības metodiķa amatā;

8.4.3. darbs valsts vai pašvaldības izglītības pārvaldē, ja tas saistīts ar izglītības darba un izglītības iestāžu darbinieku organizēšanu, vadīšanu un kontroli;

8.4.4. cits darbs, ja tas saistīts ar izglītības darba un izglītības iestāžu darbinieku organizēšanu, vadīšanu un kontroli (metodisko apvienību, nevalstisko organizāciju u.c. vadītāji).
9. Sludinājums par konkursu tiek ievietots Limbažu novada pašvaldības mājas lapā www.limbazunovads.lv, Nodarbinātības valsts aģentūras mājas lapā www.nva.gov.lv, norādot pretendentam izvirzāmās prasības, iesniedzamos dokumentus, pieteikšanās termiņu, tālruni uzziņām un dokumentu iesniegšanas vietu.
10. Pieteikšanās konkursam līdz 2026. gada 21. septembrim.
11. Iesniedzamie dokumenti:
12.1. nolikuma prasībām atbilstošu izglītības dokumentu kopijas;
12.2. īss dzīves un darba gaitu pārstāsts - CV;

12.3. motivācijas vēstule (līdz 1 (vienai) A4 lp.);
12.4. redzējumu par Limbažu novada izglītības iestāžu bērnu tiesību aizsardzības sistēmas izveidi un juridiskā atbalsta nodrošināšanu. (līdz divām A4 lapām datorrakstā, burtu šrifts – Times New Roman, burtu lielums - 12);
12.5. pretendents var iesniegt amata pienākumu izpildei atbilstošu papildus apmācību apliecinošu un svešvalodu apguves apliecinošu dokumentu kopijas;
12.6. Valsts valodas prasmes apliecība (ja nepieciešams).
13. Pieteikumu var iesūtīt pa pastu, norādot adresātu – Limbažu novada Izglītības pārvalde, adrese: Rīgas iela 16, Limbaži, Limbažu novads, vai iesniegt personīgi slēgtā aploksnē ar norādi Limbažu novada Izglītības pārvaldes vadītājas vietnieka - juridiskajos un bērnu tiesību jautājumos amata vakancei, Limbažu novada Izglītības pārvaldē, Rīgas ielā 16, Limbažos, darba laikā, vai elektroniski parakstītus dokumentus uz e-pastu: izglitibas.parvalde@limbazunovads.lv; tālr. uzziņai: 25434103.

IV. Konkursa norise 

14. Konkurss norit divās kārtās: 

14.1. I (pirmajā) kārtā Komisija izvērtē iesniegtos dokumentus un atbilstoši iesniegtajiem dokumentiem novērtē katra pretendenta atbilstību Nolikumā izvirzītajām prasībām; 

14.2. II (otrajā) kārtā (intervijā) piedalīties tiek uzaicināti pretendenti ar augstāko punktu skaitu konkursa I (pirmajā) kārtā, un pirmajā kārtā vismaz 5 punktus ieguvušie pretendenti; 
14.3. II (otrajā) kārtā tiek vērtēts pretendenta Iestādes attīstības redzējuma pamatojums, atbilstība iesniegtajam rakstiskajam materiālam, spējas sniegt kompetentas atbildes uz jomai specifiskiem jautājumiem, saskarsmes spējas, komunikācijas prasme. 

15. Papildus darba intervijai otrajā kārtā pretendentam var noteikt darba uzdevumus.

16. Komisijas locekļiem ir tiesības pretendentiem uzdot jautājumus, kas saistīti ar iepriekšējo darba pieredzi, zināšanām, problēmsituāciju analīzi, Iestādes attīstības redzējuma pamatojumu, izglītības sistēmas vērtējumu.
17. Pretendentam uz otro kārtu līdzi jāņem izglītību un profesionālo kvalifikāciju, kā arī profesionālo pilnveidi apliecinošu dokumentu oriģināli un valsts valodas prasmes apliecība (ja tāda nepieciešama).

18. Komisija sazinās tikai ar tiem pretendentiem, kuri tiek aicināti dalībai konkursa II (otrajā) kārtā (intervijā), un ne vēlāk kā 5 darba dienu laikā pēc pieteikšanās termiņa beigām paziņo intervijas norises laiku un vietu. 

19. Konkursa I (pirmajā) kārtā Komisija izvērtē pretendenta izglītību apliecinošu dokumentu kopijas un pretendenta pieteikumā sniegto informāciju pēc šādiem kritērijiem, vērtējot punktu sistēmā:
	Kritērijs
	 Punkti

	1. 1.Izglītība
	

	2. 1.1. augstākā izglītība (maģistra grāds sociālās zinātnēs, vēlams tiesību zinātnēs)
	5

	3. 1.2. augstākā izglītība (bakalaura grāds sociālās zinātnēs, vēlams tiesību zinātnēs)
	4

	4. 2.Darba pieredze izglītības jomā vai juridiskajā jomā
	

	4.1. 2.1. Pieredze izglītības vadības jomā (vadītājs, vietnieks) vairāk nekā 3 gadi
	4

	4.2. 2.2. Pieredze izglītības vadības jomā (vadītājs, vietnieks) līdz 3 gadi
	3

	4.3. 2.3. Pieredze pedagoģiskajā vai juridiskajā darbā vairāk kā 3 gadi
	2

	4.4. 2.4. Pieredze pedagoģiskajā vai juridiskajā darbā līdz 3 gadi
	1

	5. Papildu izglītība
	

	Amata pienākumu izpildei atbilstošu apmācību vai kursu apmeklējums (vismaz 6 stundu apjomā) pēdējo 3 gadu laikā 
	Līdz 2

	Atbilstošas apmācības vai kursi bērnu tiesību aizsardzībā
	Līdz 2

	Papildus punkti: cita augstākā izglītība
	Līdz 1 

	6. Papildus punkti: pieredze ES
projektu vadībā vai novada/valsts metodiskās jomas/komisijas vadīšana (vismaz 9 mēnešus) vai izglītības jomas kursu vadīšana novadā/valstī
	Līdz 1


20. Maksimāli iespējamais punktu skaits I (pirmajā) kārtā – 15 punkti.
21. Konkursa II (otrajā) kārtā Intervijā – Komisija izvērtē pretendenta iesniegtā iestādes darba organizēšanas un attīstības redzējuma pamatojumu un pretendenta spējas pēc šādiem kritērijiem, vērtējot punktu sistēmā:

	Kritērijs
	 Punkti

	1. Redzējums par Limbažu novada izglītības iestāžu bērnu tiesību aizsardzības sistēmas izveidi un juridiskā atbalsta nodrošināšanu, tā atbilstība iesniegtajam rakstiskajam materiālam (subjektīvs vērtējums)
	Līdz 6

	2. Spējas sniegt kompetentas atbildes uz jomai specifiskiem jautājumiem (subjektīvs vērtējums)
	Līdz 5

	3. Saskarsmes spējas, komunikāciju prasme (subjektīvs vērtējums)
	Līdz 4


22. Maksimāli iespējamais punktu skaits II (otrajā) kārtā (intervijā) – 15 punkti.
23. Intervijas laikā pretendentam pēc komisijas priekšsēdētāja pieprasījuma jāuzrāda izglītības, apmācību un citu iesniegto dokumentu kopiju oriģināli. 

24. Komisijas locekļiem intervijas laikā ir tiesības uzdot jautājumus pretendentam, kas saistīti ar iepriekšējo pieredzi, zināšanām, problēmsituāciju analīzi, iestādes darba organizēšanas un attīstības redzējuma pamatojumu, izglītības sistēmas vērtējumu.
25. Komisijas locekļiem ir tiesības uzdot jautājumus pretendentam tā saskarsmes spēju un komunikācijas prasmju novērtēšanai.

26. Katram komisijas loceklim ir tiesības dot individuāli papildus līdz 2 vērtējuma punktiem, rakstiski pamatojot savu vērtējumu par pretendenta vietējās izglītības jomas situācijas un iestādes attīstības novitātes redzējuma izpratni. Savu viedokli komisijas loceklis ieraksta intervijas laikā vai tūlīt pēc tās pretendenta izvērtēšanas lapā un apliecina to ar parakstu.

27. Katrs komisijas loceklis vērtē katru pretendentu pēc Nolikuma nosacījumiem, pretendenta iesniegtajiem dokumentiem, komunikāciju un saskarsmes prasmes un motivācijas intervijas laikā. Katra komisijas locekļa piešķirtie novērtējuma punkti un papildu punkti katram pretendentam tiek summēti un dalīti ar komisijas locekļu skaitu. Tālākai pretendentu vērtēšanai tiek izmantots kritēriju vidējais punktu skaits. 
28. Pretendenta maksimāli iespējamais – I (pirmās) un II (otrās) kārtas kopējais punktu skaits (ja komisijas locekļi izmanto Nolikuma 26.punktā paredzētos papildus punktus) – 32 punkti.
29. Lēmumu par pretendenta atbilstību pieņem, pamatojoties uz pirmajā un otrajā kārtā iegūto punktu kopsummas rezultāta.

30. Ja I (pirmās) un II (otrās) kārtas kopsummā vairāki pretendenti ir ieguvuši vienādu vērtējumu, priekšrocības ieņemt amatu ir pretendentam ar lielāko punktu skaitu profesionālās darbības novērtējumā (darba pieredze izglītības jomā vai izglītības vadības darbā).   
31. Komisija pieņem galīgo lēmumu bez pretendentu klātbūtnes un par rezultātiem paziņo katram pretendentam rakstveidā piecu darba dienu laikā pēc konkursa otrās kārtas. 

32. Savu piekrišanu Konkursa rezultātā uzsākt Iestādes vadītāja vietnieka amata pienākumu izpildi, norādot iespējamo darba tiesisko attiecību uzsākšanas termiņu, Konkursa uzvarētājs apliecina pēc tam, kad saņēmis rakstveida paziņojumu par pretendenta izvirzīšanu apstiprināšanai amatā. 

33. Ja pretendents, kurš uzvarējis Konkursā, pieņem lēmumu atteikties no Iestādes vadītāja vietnieka amata pienākumu izpildes, var tikt pieņemts lēmums par nākošā II (otrajā) kārtā intervētā pretendenta ar lielāko iegūto punktu skaitu izvirzīšanu apstiprināšanai amatā šajā Nolikumā noteiktajā kārtībā. 
34. Pretendents, kurš uzvarējis amata konkursā, tiek ieteikts Izglītības pārvaldes vadītājam apstiprināšanai amatā.

35. Pretendents, kura kandidatūru apstiprina Izglītības pārvaldes vadītājs, tiek pieņemts darbā, noslēdzot darba līgumu uz nenoteiktu laiku, nosakot pārbaudes termiņu.

V. Nobeiguma noteikumi
36. Informācija par konkursa prasību un pretendentu atlases nosacījumiem tiek ievietota Limbažu novada pašvaldības mājas lapā: www.limbazunovads.lv, Nodarbinātības valsts aģentūras mājas lapā.
37. Pretendenta iesniegtais pieteikums tiek reģistrēts Limbažu novada Izglītības pārvaldes lietvedības sistēmā.
38. Pieteikumi, kas nav noformēti atbilstoši Nolikuma 12. punkta nosacījumiem, saņemti pēc konkursa noteiktā termiņa vai nesatur Nolikuma 12.punktā noteikto informāciju un dokumentus, vai arī satur pretendenta sagatavotus, bet neparakstītus un nedatētus dokumentus, netiek izvērtēti. 
39. Iesniegtie dokumenti pretendentam atpakaļ netiek izsniegti. 
40. Konkursa dokumentiem ir ierobežotas pieejamības statuss.
41. Ja konkursa norise ir bijusi nesekmīga:

41.1. noteiktajā termiņā dokumentus nav iesniedzis neviens pretendents;
41.2. neviens no kandidātiem neatbilst amata vakancei izvirzītajām prasībām;
41.3. Izglītības pārvaldes vadītājs neapstiprina Komisijas izvirzīto amata pretendentu, 
var tikt noteikts pieteikšanās termiņa pagarinājums vai izsludināts atkārtots konkurss.

42. Pamatojoties uz Eiropas Parlamenta un Padomes regulas (ES) 2016/679 par fizisko personu aizsardzību attiecībā uz personas datu apstrādi un šādu datu brīvu apriti, Limbažu novada Izglītības pārvalde informē, ka:

42.1. Jūsu pieteikuma dokumentos norādītie personas dati tiks apstrādāti, lai nodrošinātu šīs atlases konkursa norisi;

42.2. Iepriekš minētās Jūsu personas datu apstrādes pārzinis ir Limbažu novada Izglītības pārvalde.

